Curriebeker-enkelronde nie die ware JakobDie verkorte Curriebekerreeks doen niks om die aansien en passie vir die eens trotse kompetisie te herstel nie. Die SA Rugbyunie het Maandag, soos verwag, aangekondig dat die sewe spanne wat vir die Premierliga gekwalifiseer het, elk drie wedstryde tuis en drie weg sal speel. Dit word gevolg deur die twee halfeindstryde en die eindstryd. Daar is glo nie genoeg weke om ŉ dubbelronde te speel nie. Ja, met al die ander kompetisies wat die éíntlike gans is wat die goue eiers in die Superreeks en die Rugbykampioenskap lê, is dit seker so. Maar nee, niemand glo dat dit dalk aanstaande jaar anders sal wees en ŉ dubbelronde gespeel sal word nie. Waarom? Sal aanstaande jaar meer weke hê as vanjaar? Die stelsel is ver van ideaal af. Die Westelike Provinsie, byvoorbeeld, speel weg teen die Goue Leeus, die Blou Bulle en die Pumas – drie taai kalante in ŉ reeks waarin die Springbokke nie sal kan speel nie. Daar is nie, soos in ŉ dubbelronde, kans vir regmaak as jy sou gly nie. ŉ Verdere nadeel van die stelsel is dat die steeds kwynende toeskouergetalle nie deur hierdie Curriebekerstelsel ŉ hupstoot sal kry nie. Die een ligstraaltjie is dat die spanne, met die uitsondering van die Vrystaat Cheetahs, nie oorvleueling met ander kompetisies sal hê nie. Verlede jaar het die Superreeks met die Curriebekerreeks oorvleuel terwyl toetse ook nog gespeel moes word. Vanjaar sal daar, met enkele uitsonderings, op die plaaslike toetsnaweke van die Rugbykampioenskap geen Curriebekerwedstryde wees nie. Die Vrystaat Cheetahs sal egter in hul laaste vier wedstryde met letterlik ŉ B-span moet speel – ŉ groot uitdaging vir die Cheetahs wat pas 11 Pro14-spelers aan oorsese spanne afgestaan het. Hul deelname aan die Pro14-reeks begin reeds weer op 1 September. ♦ Die Eerste Liga van die Curriebekerkompetisie skop op 24 Augustus af. Die agt spanne speel ŉ dubbelronde teen mekaar met ŉ halfeindstryd en die eindestryd wat op 19 Oktober gespeel word. Die agt deelnemende spanne is die Griffons, Valke, Luiperds, Boland Kavaliers, SWD Arende, Grens Bulldogs, Welwitschias en die Oostelike Provinsie. Die volledige Premierliga-bepalingslys (tuisspanne eerste) – Vrydag 17 Augustus 19:00 – Vrystaat Cheetahs vs Blou Bulle Saterdag 18 Augustus 14:05 – Pumas vs Griekwas Vrydag 24 Augustus 19:00 – Goue Leeus vs Griekwas Saterdag, 25 Augustus 15:00 – Sharks vs Blou Bulle 17:15 – Westelike Provinsie vs Vrystaat Cheetahs Vrydag 31 Augustus 19:00 – Pumas vs Westelike Provinsie Saterdag 1 September 15:00 – Blou Bulle vs Goue Leeus 17:15 – Vrystaat Cheetahs vs Sharks Vrydag 7 September 19:00 – Sharks vs Pumas Saterdag 8 September 15:00 – Griekwas vs Blou Bulle 17:15 – Goue Leeus vs Vrystaat Cheetahs Saterdag 15 September 15:00 – Goue Leeus vs Westelike Provinsie 17:15 – Griekwas vs Vrystaat Cheetahs 19:30 – Blou Bulle vs Pumas Saterdag 22 September 15:00 – Vrystaat Cheetahs vs Pumas 17:15 – Sharks vs Goue Leeus 19:30 – Westelike Provinsie vs Griekwas Saterdag 29 September 14:00 – Westelike Provinsie vs Sharks Vrydag 12 Oktober 19:00 – Pumas vs Goue Leeus Saterdag 13 Oktober 15:00 – Griekwas vs Sharks 17:15 – Blou Bulle vs Westelike Provinsie Saterdag 20 Oktober Halfeindstryde Saterdag 27 Oktober Eindstryd